ବୟସ ଆସି ହେଲାଣି ୫୫। ହେଲେ ଯୁବତୀ ସମୟରେ ଯେମିତି କାମ କରୁଥିଲେ ଏବେ ବି ସେମିତି କାମ କରିଚାଲିଛନ୍ତି ଶାନ୍ତି ଦେବୀ । ପୁରୁଷଙ୍କ ଭଳି ସଜାଡୁଛନ୍ତି ଟ୍ରକ୍, ସାଜିଛନ୍ତି ଟ୍ରକ୍ ମେକାନିକ୍ । ଭାରତରେ ପ୍ରଥମ ମହିଳା ଟ୍ରକ୍ ମେକାନିକ୍ ଭାବେ ଶାନ୍ତି ଦେବୀ ଅନେକ ମହିଳାଙ୍କ ପାଇଁ ପାଲଟିଛନ୍ତି ଉଦାହରଣ ।
୭୫ ଏକରର ସଞ୍ଜୟ ଗାନ୍ଧି ଟ୍ରାନ୍ସପୋର୍ଟ ନଗର ହେଉଛି ଏସିଆର ଏକ ବଡ ଟ୍ରକ୍ ହବ୍ । ଏହି ସ୍ଥାନରେ ପ୍ରତିଦିନ ଅତିକମ୍ ରେ ୭୦ ହଜାର ଟ୍ରକ୍ ପାର୍କ କରିଥାନ୍ତି । ଦୈନିକ ଏଠାରୁ ୨୦ ହଜାର ଟ୍ରକ୍ ଯିବା ଆସିବା କରୁଥାନ୍ତି । ଏଥିରୁ ଅନୁମାନ କରନ୍ତୁ ଶାନ୍ତି ଦେବୀ ତାଙ୍କ ଗ୍ୟାରେଜ୍ ରେ କିଭଳି କାମ କରୁଥିବେ ।
ପ୍ରଥମେ ଏହି ଅଞ୍ଚଳରେ ତା' ଦୋକାନ ଆରମ୍ଭ କରିଥିବା ଶାନ୍ତି ଦେବୀ କାର୍ଯ୍ୟ କ୍ଷେତ୍ରରେ ଖୁବ୍ ନିଷ୍ଠାପର । ଭଲରେ ଚଳିବା ପାଇଁ ସେ ତାଙ୍କ ସ୍ବାମୀଙ୍କ ସହ ମିଶି ଆରମ୍ଭ କଲେ ଟ୍ରକ୍ ଗ୍ୟାରେଜ୍ । ଗ୍ୟାରେଜ୍ ରେ ରାମ ବାହାଦୂରଙ୍କ ସହ ଶାନ୍ତି ଦେବୀ ଟ୍ରକ୍ ଟାୟାରର ପଙ୍କଚର ମାରିବା ଦେଖି ଅନେକ ଲୋକ ଅନେକ କଥା କହିଲେ । ମାତ୍ର ଏହି କଥା ଶୁଣି ସେ ତାଙ୍କ ମନୋବଳ ଭାଙ୍ଗି ଦେଇ ନଥିଲେ । ବରଂ ସେ ଗ୍ୟାରେଜ୍ ରେ ସ୍ବାମୀଙ୍କଠାରୁ ଭଲ କାମ କରି ଖୁବ୍ କମ୍ ଦିନରେ ଟ୍ରକ୍ ଡ୍ରାଇଭରଙ୍କ ନିକଟରେ ପରିଚିତ ହୋଇଗଲେ ।
ଶାନ୍ତି ଦେବୀ କହନ୍ତି, 'ମୁଁ ଏ କାମ କରି ଲୋକଙ୍କ ପାରମ୍ପରିକ ଭାବଧାରାକୁ ଭାଙ୍ଗିବାକୁ ଚାହୁଁଛି । ଯେଉଁ କାମ ପୁରୁଷ ଲୋକ କରୁଛନ୍ତି ତାକୁ ମହିଳାମାନେ କରିପାରିବେ ନାହିଁ କାହିଁକି ? ଅନେକ ମହିଳା ସେମାନଙ୍କ ସ୍ବାମୀଙ୍କ ସହ ମିଶି କେମିତି ବେପାର କରୁଛନ୍ତି ?' ଶାନ୍ତି ଦେବୀ କାହା ପାଖରୁ ପ୍ରଶିକ୍ଷଣ ନେଇ ନାହାନ୍ତି । ମାତ୍ର ସେ ଖୁବ୍ କମ୍ ସମୟରେ ଯେକୌଣସି ଅଟୋମୋବାଇଲ୍ ସଜାଡି ଦେଇପାରନ୍ତି । ସେ କହନ୍ତି, 'ମୁଁ ରୋଷେଇ କରିବା, ଘର କାମ କରିବା ଛଡା ଆଉ କିଛି ଶିଖି ନଥିଲି । ଆମେ ଗ୍ୟାରେଜ କରିବା ପରେ ମୁଁ ସ୍ବାମୀଙ୍କ ସହ କାମ ଆରମ୍ଭ କଲି । ମୋ ସ୍ବାମୀଙ୍କ କେମିତି ଅଟୋମୋବାଇଲଗୁଡିକ ସଜାଡୁଛନ୍ତି ଲକ୍ଷ୍ୟ କଲି । ଧୀରେ ଧୀରେ ଏ କାମ ବି ଶିଖିଗଲି ।' ଏବେ କୌଣସି ଅଟୋମୋବାଇଲ ସଜଡା ହେଇ ନପାରିଲେ ଖୋଜା ପଡନ୍ତି ଶାନ୍ତି ଦେବୀ।
କଠିନ ପରିଶ୍ରମ କରି ଚର୍ଚ୍ଚିତ ଟ୍ରକ୍ ମେକାନିକ୍ ସାଜିଥିବା ଶାନ୍ତି ଦେବୀ କହନ୍ତି, 'ଜଣେ ମହିଳା ଯେକୌଣସି କାମ ସଫଳତାର ସହ କରିପାରିବେ ଯଦି ସେ ଏହାକୁ ଜୀବିକା ଭାବେ ଗ୍ରହଣ କରନ୍ତି । ଲୋକେ ମୋତେ ଆଶ୍ଚର୍ଯ୍ୟ ହୋଇ ଚାହିଁ ରହୁଥିଲେ ବୋଲି ମୁଁ ଅଧିକ ଆଗ୍ରହର ସହ ଏ କାମ କରିବାରେ ସଫଳ ହେଲି।' ମହିଳା ଚାହିଁଲେ ପୁରୁଷଙ୍କ ଭଳି ସବୁ କ୍ଷେତ୍ରରେ କାମ କରିପାରିବେ । ଘର ଚଳାଇବାରେ ମହତ୍ତ୍ବପୂର୍ଣ୍ଣ ଯୋଗଦାନ କରିପାରିବେ । ଟ୍ରକ୍ ମେକାନିକ୍ ଶାନ୍ତି ଦେବୀ ହେଉଛନ୍ତି ଏହାର ଏକ ଉତ୍ତମ ଉଦାହରଣ ।
Roll over stars then click to rate.
© 2006-2019 C-DAC.All content appearing on the vikaspedia portal is through collaborative effort of vikaspedia and its partners.We encourage you to use and share the content in a respectful and fair manner. Please leave all source links intact and adhere to applicable copyright and intellectual property guidelines and laws.
